Plaaslike spanne maak hul merk in fiksheidskompetisie | Netwerk24
Plaaslike spanne maak hul merk in fiksheidskompetisie
Liezl Cronje, Cornelius Cronje, Esmé Smit, Faffie Jourdan en Wikus SmitFoto: Nasifa Sulaiman
Die twee Worcester Crossfit-spanne, Temporary Pain en Snatch Addicts, het onlangs Crossfit Winelands by die Clash in the North Crossfit-kompetisie verteenwoordig.
Die kompetisie is van 23 tot 24 Junie by die Tygervallei-sentrum in Bellville aangebied.
Cornelius en Liezl Cronje en Esmé Smit van Temporary Pain het na die halfeindstryd deurgedring.
“Om die halfeindstryd van so ’n kompetisie te haal, verg baie beplanning, toewyding, die regte dieet en harde werk,” sê Faffie Jourdan, die eienaar van Crossfit Winelands en Temporary Pain se afrigter.
Jourdan sê dié jaarlikse kompetisie is seker die grootste in die Kaap ná Fittest in Cape Town.
“Die spanne kan in verskillende afdelings deelneem en hulle het in ’n gemengde afdeling deelgeneem. Dit is Liezl se heel eerste kompetisie. Cornelius het nou al ’n paar kompetisies gedoen. Ek dink dit wat hulle reggekry het en waar hulle uiteindelik gekom het is nogal iets om op trots te wees,” sê Jourdan.
Die deelnemers was effens beskeie.
“Ek dink ons afrigter, Faffie, kry hopeloos te min krediet. Sy presiesheid, aanmoediging en opbouende kritiek het ons definitief gehelp,” sê Cornelius.
Esmé (18) het ook die Last Man Standing Teensin haar kategorie gewen. “Ek het nie gedink ons gaan dit maak nie, maar dis ’n baie lekker gevoel,” sê sy.
Liezl sê sy het dit nie verwag nie. “Ons het net drie keer as ’n span saam geoefen en dis hoekom ek dink om die halfeindstryd te bereik, is so lonend.”
Deelnemers het drie “oefening-van-die-dag” per dag gedoen. Temporary Pain het die 15de plek uit die 42 spanne behaal en Snatch Addicts, wat bestaan uit Sinta Barnes, Johan Sieberhagen en Wikus Smit (wat ook die hulpafrigter by Crossfit Winelands is), was 22ste.
“Crossfit is ’n gemeenskapsport; dit bring gesinne bymekaar. Egpare kan dit saam doen; hul kinders kan dit doen. Die kompetisie het ouderdomsgroepe en gewigsklasse vir almal. Dis funksionele bewegings, so jy oefen jou hele liggaam om jou alledaagse aktiwiteite te doen,” voeg Cornelius by.
Die Clash In The North 2.0vind in Oktober plaas en Cornelius sê hulle gaan hulle gewis inskryf.